വിൻഡീസിനെതിരായ ആദ്യ ഏകദിനം യുവതാരം റിഷഭ് പന്തിന് അരങ്ങേറ്റ മത്സരമാകും . പതിവുപോലെ രോഹിത് ശർമ്മയും ശീഖർ ധവാനും തന്നെയാകും ഇന്ത്യയുടെ ബാറ്റിംഗ് വെടിക്കെട്ടിന് തുടക്കമിടുക . ഏഷ്യാകപ്പിലെ മികവിലാണ് ഇരുവരും എത്തുന്നത് . മൂന്നാമനായി നായകൻ വിരാട് കോലി പതിവുപോലെ ഇറങ്ങുമ്പോൾ നാലാം നമ്പറിൽ റായ്ഡുവിനെ ഇറക്കാനാണ് സാധ്യത . ഏഷ്യാകപ്പിൽ മൂന്നാമനിറങ്ങിയ റായ്ഡു കോലിയുടെ മടങ്ങിവരവോടെയാണ് നാലാമനാകുന്നത് . വിക്കറ്റ് കീപ്പർ ബാറ്റ്സ്മാൻ എംഎസ് ധോണിയും സ്പെഷലിസ്റ്റ് ബാറ്റ്സ്മാനായെത്തുന്ന റിഷഭ് പന്തുമാണ് അടുത്ത രണ്ട് സ്ഥാനങ്ങൾക്ക് അവകാശികൾ . ഇവരിൽ ധോണിയുടെ ഫോമും പന്തിൻറെ അരങ്ങേറ്റവും ശ്രദ്ധേയമാകും . ടെസ്റ്റ് ക്രിക്കറ്റിലെ മിന്നും തുടക്കം ഏകദിനത്തിലും തുടരുകയാണ് പന്തിന് മുന്നിലുള്ള വെല്ലുവിളി . ടെസ്റ്റ് പരമ്പരയിൽ മികവ് കാട്ടിയ സ്പിൻ ഓൾറൌണ്ടർ രവീന്ദ്ര ജഡേജ ഏഴാമനായും സ്ഥാനം ഉറപ്പിക്കുമെന്നുറപ്പ് . മുൻനിര തകർന്നാൽ അതി നിർണായകമാവുക ഈ മൂവർ സംഘമാകും . രണ്ട് പേസർമാരെ കളിപ്പിക്കാനാണ് ഇന്ത്യ പദ്ധതിയിടുന്നത് എന്നാണ് സൂചനകൾ . ഹൈദരാബാദ് ടെസ്റ്റിൽ 10 വിക്കറ്റ് പിഴുത ഉമേഷ് യാദവും മുഹമ്മദ് ഷമിയുമാകും പേസ് ആക്രമണത്തിനിറങ്ങുക . ഇതേസമയം അതിശക്തമായ സ്പിൻ യൂണിറ്റിൽ ജഡേജയ്ക്കൊപ്പം യുവ ജോഡി കുൽദീപ് യാദവും യുസ്വേന്ദ്ര ചഹലും പന്തെടുക്കും . ഇരുവരും ചേർന്നാൽ എതിരാളികൾ കറങ്ങിവീഴും എന്ന മുൻകാല ചരിത്രമാണ് ഈ തെരഞ്ഞെടുപ്പിന് പിന്നിൽ . ഖലീൽ അഹമ്മദ് ഈ മത്സരത്തിൽ പന്ത്രണ്ടാമനാകും . ഗുവാഹത്തിയിൽ ഉച്ചയ്ക്ക് ഒന്നരയ്ക്കാണ് കളി തുടങ്ങുക . ടെസ്റ്റ് പരമ്പരയിലെ തകർപ്പൻ പ്രകടനം ഏകദിനത്തിലും ആവർത്തിക്കാനൊരുങ്ങുകയാണ് ടീം ഇന്ത്യ . ക്രിസ് ഗെയ്ൽ , എവിൻ ലൂയിസ് , ഡ്വെയിൻ ബ്രാവോ , സുനിൽ നരൈൻ , ആന്ദ്രേ റസൽ തുടങ്ങിയ പ്രമുഖരില്ലാതെയാണ് വിൻഡീസ് ഇറങ്ങുന്നത് .